ธปท.ระบุศก.เดือนพ.ย.ยังขยายตัว
ธปท.เผยภาวะเศรษฐกิจเดือนพ.ย.ปีนี้ยังขยายตัวได้ดีต่อเนื่อง ตามการขยายตัวของอุปสงค์ทั้งในและต่างประเทศ หลังชะลอตัวลงชั่วคราวจากปัญหาน้ำท่วม
30 ธ.ค. 2553

ธปท.เผยภาวะเศรษฐกิจเดือนพ.ย.ปีนี้ยังขยายตัวได้ดีต่อเนื่อง ตามการขยายตัวของอุปสงค์ทั้งในและต่างประเทศ หลังชะลอตัวลงชั่วคราวจากปัญหาน้ำท่วม
นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย(ธปท.) เปิดเผยว่า ภาวะเศรษฐกิจในเดือนพ.ย.ที่ผ่านมายังสามารถขยายตัวได้อย่างต่อเนื่อง เป็นการขยายตัวจากอุปสงค์ทั้งในและต่างประเทศ และการผลิตภาคอุสาหกรรม หลังจากชะลอลงชั่วคราวในเดือนก่อนเพราะผลกระทบจากปัญหาน้ำท่วม อย่างไรก็ดีภาพการเติบโตที่ดีต่อเนื่องเช่นนี้น่าจะสนับสนุนให้แนวโน้มในไตรมาส 4  ปีนี้มีอัตราการเติบโตเป็นบวกได้ และทำให้ปีหน้าสามารถขยายตัวได้ดีต่อไป 
“จากข้อมูลการเติบโตที่ออกมาดี อย่างอุปสงค์ในประเทศเพิ่มขึ้น 3.5% เทียบกับเดือนก่อนหน้าติดลบ 1.2% ตามการขยายตัวของการใช้จ่ายสินค้าคงทนและไม่คงทน สอดคล้องกับการปรับดีขึ้นของความเชื่อมั่นผู้บริโภคในภูมิภาคหลังสถานการณ์น้ำท่วมคลี่คลาย ด้านการลงทุนก็ปรับดีขึ้น ขยายตัว 0.3% เมื่อเทียบกับเดือนก่อนที่ติดลบ 1.1% สะท้อนจากเครื่องชี้ส่วนใหญ่ขยายตัวได้ดี ทั้งการนำเข้าสินค้าทุเพิ่มขึ้น 20.5% จาก 11.6% ยอดขายรถยนต์เชิงพาณิชย์เพิ่ม 36.3% จาก 28.9% ส่วนภาคส่งออกก็ยังขยายตัวได้ตามการขยายตัวเศรษฐกิจคู่ค้า ที่ 28.7% จากเดือนก่อน 16.6% แถมคำสั่งซื้อในยะระต่อไปก็เริ่มมีเข้ามาแล้วต่อเนื่อง” นายเมธีกล่าว
นายเมธี เปิดเผยว่า ปัจจัยเสี่ยงสำหรับเศรษฐกิจปีหน้าธปท.ยังห่วงเรื่องแรงกดดันเงินเฟ้อที่เพิ่มขึ้น  ส่งผลให้มีการคาดการณ์ราคาสินค้าและบริการเพิ่มขึ้น อย่างไรก็ตามเสถียรภาพในประเทศมีเสถียรภาพ โดยอัตราเงินเฟ้อพื้นฐานเดือนพ.ย.อยู่ที่ 1.1%เท่ากับเดือนก่อน ส่วนเงินเฟ้อทั่วไปอยู่ที่ 2.8% เท่ากับเดือนก่อนหน้า อย่งไรก็ตามธปท.จะมีการทบทวนประเมินการขยายตัวเศรษฐกิจ ตามปัจจัยและข้อมูลใหม่ อีกครั้งในการประชุมคณะกรรมการนโยบายการเงิน(กนง.) 12 ม.ค.ปี 2554 อีกครั้ง และจะมีการแถลงตัวเลขคาดการณ์อีกครั้งในวันที่ 21 ม.ค.ปี 2554 นี้